b'\n_START_ARTICLE_\nJohanas Albertas Eitelveinas\n_START_PARAGRAPH_\nJohanas Albertas Eitelveinas (vok. Johann Albert Eytelwein; 1764 m. gruod\xc5\xbeio 31 d. Frankfurte prie Maino \xe2\x80\x93 1848 m. rugpj\xc5\xab\xc4\x8dio 18 d. Berlyne) \xe2\x80\x93 vokie\xc4\x8di\xc5\xb3 hidrologas praktikas ir teoretikas, populiari\xc5\xb3 veikal\xc5\xb3 autorius. Mechanikoje \xc5\xbeinoma jo kartu su Leonardu Oileriu pasi\xc5\xablyta Oilerio\xe2\x80\x93Eitelvaino formul\xc4\x97.\n_START_SECTION_\nBiografija\n_START_PARAGRAPH_\nAt\xc4\x97j\xc4\x99s \xc4\xaf kariuomen\xc4\x99 penkiolikame\xc4\x8diu, tarnyb\xc4\x85 u\xc5\xbebaig\xc4\x97 artilerijos leitenanto laipsniu. 1790\xe2\x80\x931794 m. dirbo Oderio up\xc4\x97s inspektoriumi, atsakingu u\xc5\xbe prie\xc5\xa1potvynini\xc5\xb3 damb\xc5\xb3 statybas. 1794 m. pakviestas dirbti Pr\xc5\xabsijos karalyst\xc4\x97s Vyriausioje statybos taryboje, jam globojant 1799 m. Berlyne atidaryta Statybos akademija. 1798 m. i\xc5\xa1leido kapitalin\xc4\xaf veikal\xc4\x85 apie Karalyst\xc4\x97je naudojamus ilgio ir svorio matus (vok. Vergleichung der in den k\xc3\xb6niglich preu\xc3\x9fischen Staaten eingef\xc3\xbchrten Ma\xc3\x9fe und Gewichte). Jo 1810 m. paruo\xc5\xa1ta instrukcija apie vandens telkini\xc5\xb3 lygio matavimus tapo pamatiniu veikalu hidrologijos mokslui Pr\xc5\xabsijoje atsirasti._NEWLINE_1816 m. paskirtas Oberlando (Rytpr\xc5\xabsi\xc5\xb3 dalis) statyb\xc5\xb3 direktoriumi, tose pareigose dirbo iki pat i\xc5\xa1\xc4\x97jimo \xc4\xaf pensij\xc4\x85 1830 m. J.A.Eitelveinas pirmininkavo bendrai Rusijos ir Vokietijos in\xc5\xbeinieri\xc5\xb3 komisijai Nemuno t\xc4\x97kmei sureguliuoti. 1804\xe2\x80\x931805 m. tarp Gardino ir Kauno buvo atliktas Nemuno up\xc4\x97s niveliavimas, tai seniausieji \xc5\xbeinomi \xc5\xa1ios r\xc5\xab\xc5\xa1ies geodezijos darbai Lietuvoje. Komisijos veikl\xc4\x85 savo ra\xc5\xa1tuose apra\xc5\xa1\xc4\x97 Rusijos pus\xc4\x97s atstovas Teodoras Narbutas.  Johanas Albertas Eitelveinas dalyvavo sureguliuojant Vartos ir Vyslos upi\xc5\xb3 t\xc4\x97km\xc4\x99; taip pat Klaip\xc4\x97dos, Piliavos bei Svinemiund\xc4\x97s uost\xc5\xb3 statybose._NEWLINE_J.A.Eitelveinas buvo Pr\xc5\xabsijos moksl\xc5\xb3 akademijos, Pr\xc5\xabsijos meno akademijos nariu, priklaus\xc4\x97 Humanizmo bi\xc4\x8diuli\xc5\xb3 ir kt. draugijoms.'